Klaer se vrou vasgetrek ná wapens 'gesteel' is | News24
LAST UPDATED: 2019-03-26, 07:55
ENKELE dae nadat 'n saak van huisroof by die Humansdorp-polisiekantoor aangemeld is, het die polisie die klaer se vrou in hegtenis geneem.
Volgens kapt. Gerda Swart, polisie- woordvoerder, is die saak verlede Dinsdag geopen, nadat drie vuurwapens glo uit 'n huis in Essenhoutrylaan gesteel is.
"Die verdagte het glo met 'n duplikaat-sleutel toegang tot die huis verkry," sê Swart. "Die ondersoekbeampte, ao. Pieter Prinsloo, was nie oortuig deur die verklarings nie, en het ná ondersoek vasgestel dat die klaer se vrou twee lasbriewe vir inhegtenisneming, onderskeidelik vir bedrog en dwelmbesit, teen haar het.
"Die vrou (26) is Vrydag in hegtenis ge-neem op dié klagte, en is ook aangekla van dwelmbesit nadat 5g tik in haar besit gevind is."
Ná verdere ondersoek het die polisie gevind dat die vuurwapens nooit gesteel is, soos aangemeld nie. "Twee vuurwapens is Vrydagmiddag in die huis se plafon gevind. Die verdagte is ook aangekla van huisroof en diefstal.
Sy het Maandag in die Humansdorp-landdroshof verskyn. Die polisie is steeds opsoek na die 9 mm-pistool wat ook as gesteel aangemeld is."